《孤鸾 闺忆》
清代·佟世南

孤鸾惊见。叹黛妒愁眉，粉悲瘦面。凝立墙头，分付一年春怨。

懊恨东君相促，把韶华、尽归莺燕。况复轻帆别后，有许多肠断。

更那堪芳信天涯远。纵梦到江南，一霎还转。淮水春来涨，抵相思一半。

珠帘欲钩又下，怕人随、柳绵花片。记得玉郎姓字，倩鹦哥频唤。

作者简介：字梅岭，清满洲（辽东）人。康熙年间任临贺知县，善填词，长于小令，修辞婉丽，意境幽美，曲折含蓄，词风与纳兰性德相近。著有《东白堂词》、《鲊话》、《附耳书》等。